BERIGTIGELSE TIL MEDDELELSE FRA KOMMISSIONEN TIL EUROPA-PARLAMENTET (SEC(2002) 1068 endelig) i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om indberetning af statistiske oplysninger om passager-, fragt- og postflyvning

1995/0232 (COD)

BERIGTIGELSE TIL MEDDELELSE FRA KOMMISSIONEN TIL EUROPA-PARLAMENTET (SEC(2002) 1068 endelig) i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets forordning om indberetning af statistiske oplysninger om passager-, fragt- og postflyvning

1. SAGSFORLØB

Forslag sendt til Europa-Parlamentet og Rådet (dok. KOM(1995) 353 endelig udg. - 1995/0232(COD): // 18.9.1995

Udtalelse fra det Økonomiske og Sociale Udvalg: // 23.11.1995

Udtalelse fra Europa-Parlamentets førstebehandling:

Europa-Parlamentets bekræftelse af udtalelsen ved førstebehandlingen:

Vedtagelse af den fælles holdning: // 29.2.1996

16.9.1999

30.9.2002

2. FORMÅLET MED FORORDNINGEN

Dette forslag til Europa-Parlamentets og Rådets forordning har til formål at stille sammenlignelige og aktuelle oplysninger af god kvalitet til rådighed for luftfartssektorens aktører, så de kan danne sig et samlet, detaljeret billede (opdelt på lufthavne og luftruter) af passager-, fragt- og postflyvningen.

Denne transportform, der ganske vist har været i stærk udvikling i flere årtier - passagertallet er praktisk taget fordoblet hvert tiende år - er meget konjunkturafhængig. Den yderst hurtige udvikling i denne transportform rejser stadig flere spørgsmål vedrørende overbelastningen af luftrummet og lufthavnskapaciteten, servicekvaliteten (forsinkelser), hensynet til miljøet og endelig sikkerheden. De indsamlede oplysninger skal bidrage til en analyse af disse aspekter.

3. KOMMISSIONENS BEMÆRKNINGER

3.1. Generelle bemærkninger

Den 18. september 1995 sendte Kommissionen et udkast til forordning om indberetning af statistiske oplysninger om passager-, fragt- og postflyvning (KOM(1995) 353 endelig udg. - 1995/0232(COD)) til Europa-Parlamentet og Rådet.

Den 23. november 1995 afgav Det Økonomiske og Sociale Udvalg udtalelse om forslaget (EFT C/39/1996, s. 25).

Den 29. februar 1996 godkendte Europa-Parlamentet forslaget med 4 ændringer (adskillelse af fragt og post (2 ændringsforslag), sammenlægning af definitionerne på charterflyvning og passagerflyvning samt en ændring vedrørende passagerenheder). Kommissionen accepterede det sidste ændringsforslag.

Teksten blev derefter blokeret i Rådet på grund af uenigheden mellem Spanien og Det Forenede Kongerige på grund af "klausulen om Gibraltar lufthavn".

Siden 1999, hvor Amsterdam-traktaten trådte i kraft, har statistiklovgivningen været omfattet af den fælles beslutningsprocedure (jf. traktatens artikel 285). I 1999 blev udkastet derfor omdøbt til "forslag til Europa-Parlamentets og Rådets forordning". Europa-Parlamentet bekræftede derefter sin udtalelse ved førstebehandlingen (4 ændringsforslag).

Efter en overensstemmelse i begyndelsen af 2002 mellem Det Forenede Kongerige og Spanien vedrørende Gibraltar lufthavn, blev forslaget igen forelagt Rådet. Det var på det tidspunkt nødvendigt at ajourføre teksten for at tage hensyn til de seneste retlige bestemmelser om EU's statistikker.

Da Rådet har godkendt forslagets generelle opbygning og vigtigste bestemmelser, svarer den fælles holdning, der er vedtaget med enstemmighed, stort set til Kommissionens oprindelige forslag. I øvrigt er det ændringsforslag fra Europa-Parlamentet, som Kommissionen har accepteret, medtaget i den fælles holdning.

Den vigtigste ændring vedrører en bestemmelse om luftfartsselskabskoden, hvis indberetning i de detaljerede tabeller over lufttransporten ikke længere er obligatorisk. Der kan i stedet indberettes mere aggregerede oplysninger (som skal fastlægges efter udvalgsproceduren - artikel 11, stk. 2) om luftfartsselskabet.

3.2. Specifikke bemærkninger til Europa-Parlamentets ændringsforslag

3.2.1. Ændringsforslag accepteret af Kommissionen og indarbejdet i den fælles holdning

* I ændringsforslag 4 øges vægten af fragt og post svarende til en passagerenhed fra 75 til 90 kg.

3.2.2. Ændringsforslag afvist af Kommissionen og ikke indarbejdet i den fælles holdning

* Ændringsforslag 1 og 2 vedrører adskillelse af fragt og post. Da der ikke findes nogen universelt anerkendt definition, der gør det muligt at skelne klart mellem post og fragt, finder Kommissionen, at separat indberetning af statistiske oplysninger om disse to områder vil give for mange problemer.

* Ændringsforslag 3 vedrører sammenlægning af definitionerne af "charterflyvning" og "passagerflyvning". For at kunne stå inde for klarheden af definitionerne i bilag II og af de data, der kræves i bilag I, finder Kommissionen, at den ikke kan acceptere dette ændringsforslag.

3.3. Nye bestemmelser indføjet af Rådet

Rådet måtte tage hensyn til de nye aspekter ved anvendelsen af den fælles beslutningsprocedure og til ændringerne i retsgrundlaget for Fællesskabets statistikker siden 1995. Rådet har således ændret og tilpasset henvisninger, betragtninger og visse artikler.

Det drejer sig bl.a. om følgende:

* (betragtning 9 - artikel 11) forslaget er bragt i overensstemmelse med Rådets nye afgørelse 1999/468/EF, således at det er forskriftsproceduren, der anvendes, i stedet for forvaltningsproceduren

* (betragtning 8 - artikel 7) der er indføjet en henvisning til forordning (EF) nr. 322/97, der indeholder bestemmelser om EF-statistikker, herunder om fortrolighed

* (betragtning 3) der henvises til Fællesskabets statistiske program 1998-2002

* (betragtning 7) teksten om subsidiaritet er forbedret

* (betragtning 11) denne betragtning vedrørende Det Forenede Kongeriges og Spaniens erklæring af 2. december 1987 om Gibraltar lufthavn er tilføjet

* (artikel 2) denne artikel, der vedrørte indsamlingsområde og definitioner, indeholder nu ny tekst vedrørende Gibraltar lufthavn.

Ajourføring af datoer:

* (Artikel 3, stk. 4) den overgangsperiode på tre år, der gælder for de af denne artikel omfattede lufthavne, starter nu den 1. januar 2003

* (Artikel 3, stk. 5) overgangsperioden for de af denne artikel omfattede lufthavne udløber nu den 31. december 2003.

Andre ændringer:

* Ændring af tabelnavne: tabel "1" er omdøbt "A1", tabel 2 "B1", og tabel 3 "C1".

* (Artikel 3, stk. 2) Henvisningen til tabel A1 og B1 er fjernet, således at man kan indsamle alle de i bilag I omhandlede tabeller for lufthavne med over 150 000 passagerenheder pr. år. I den tidligere udgave af teksten blev der kun bedt om indberetning af tabel C1 - der giver en oversigt over en lufthavns trafik - for de mindste lufthavne. Da denne tabel ikke kan "trækkes fra" tabel A1 og B1, er det vigtigt, at den også indberettes for de store lufthavne, således at der kan foretages en sammenligning af de indikatorer, der indberettes af de små lufthavne, med dem, der indberettes af de store lufthavne.

* (Artikel 3, stk. 4) Det antal passagerenheder, en lufthavn højst må have for at få en overgangsperiode på tre år, inden den skal indsende fuldstændige oplysninger, er sat op fra 300 000 til 1 500 000. Begrundelsen herfor er først og fremmest, at der er sket en meget hurtig udvikling i nogle lufthavne med en voldsom stigning i trafikken som følge af lavprisluftfartsselskabernes indtog. Disse lufthavne, der for de flestes vedkommende befinder sig under tærsklen på 1 500 000 passagerenheder pr. år, deltager ikke alle i de vigtigste nationale statistikindsamlingsordninger. Det vil tage en vis tid at inddrage dem, hvilket er foreneligt med overgangsperioden på tre år.

Ændringer i bilag I:

Ud over enkelte mindre ændringer af redaktionel art, der har til formål at gøre teksten klarere, er der foretaget følgende mere indholdsmæssige ændringer:

* (Tabel A1) Feltet "Luftfartsselskabskode" er erstattet af feltet "Luftfartsselskabsinformation", hvis aggregeringsniveau og kodning skal fastlægges efter udvalgsproceduren (artikel 11, stk. 2). Luftfartsselskabskoden betragtes af mange lande som kommercielt meget følsom, dvs. at den ikke kan offentliggøres - og heller ikke fremsendes som fortrolige data - til Eurostat. Man har derfor fundet frem til en kompromisløsning, nemlig at kun et højere aggregationsniveau, som vil blive fastlagt efter udvalgsproceduren, gøres obligatorisk. I den forbindelse er en erklæring fra Kommissionen vedlagt som bilag til Rådets mødeprotokol (se punkt 5).

* (Tabel B1) Ligesom i tabel A1 er feltet "Luftfartsselskabskode" blevet erstattet af feltet "Luftfartsselskabsinformation". Jf. ovenstående forklaringer vedrørende tabel A1.

* (Tabel C1) Præciseringen "kun på årsbasis" for indikatoren "Samlede luftfartøjsoperationer" er blevet fjernet, så de lande, der indberetter denne tabel på kvartals- eller månedsbasis, også kan indberette denne indikator på kvartals- eller månedsbasis.

* (Koder, Luftfartsselskabskode) Feltnavnet er erstattet af "Luftfartsselskabsinformation", og beskrivelsen af kodningen er blevet ændret, idet det påpeges, at denne skal fastlægges efter udvalgsproceduren.

Ændringer i bilag II (definitioner):

I denne del af bilag II er der kun foretaget redaktionelle ændringer, som Kommissionen kan acceptere, med henblik på at gøre visse definitioner klarere og ikke definere samme begreb flere gange.

3.4. Problemer

Obligatorisk indberetning af luftfartsselskabskoden til Kommissionen havde været meget interessant, ikke blot for at kunne finregulere markedet (f.eks. med henblik på forhandlinger med tredjelande), men også for at kunne analysere oplysningernes kvalitet (f.eks. i tilfælde af forskelle mellem spejlstatistikker indberettet af to partnerlande ville en sammenligning pr. luftfartsselskab give bedre muligheder for at indkredse problemet).

Kommissionen finder imidlertid Rådets løsning, der går ud på at anvende udvalgsproceduren med henblik på at fastlægge kodningen af feltet "Luftfartsselskabsinformation", acceptabel.

4. KONKLUSION

Kommissionen tilslutter sig Rådets fælles holdning, der er vedtaget med enstemmighed.

5. ERKLÆRING

"KOMMISSIONENS ERKLÆRING VEDRØRENDE BILAG I

Kommissionen bekræfter, at den i forbindelse med kodningen af variablen "luftfartsselskabsinformation" i tabel A1 og B1 i bilag I ikke har til hensigt at gøre indberetning af luftfartsselskabskoden obligatorisk. Det overvejes at anvende variablen "luftfartsselskabsinformation" til indsamling af mere aggregerede oplysninger, f.eks. det land, hvor luftfartsselskabet er registreret, og om selskabet er EU-baseret eller ej".